<classify> Mchezo huo ambao ulikuwa wa ufunguzi ulichezwa jioni ulimalizika kwa timu ya Stone Town kushinda kwa 59-49, mchezo uliohudhuriwa na mke wa Rais wa Kwanza wa Zanzibar, marehemu Abeid Amaan Karume, Mama Fatma Karume.Katika mchezo huo, timu zote hizo zilishuka uwanjani hapo zikiwa na kazi moja tu ya kuondoka na ushindi hali iliyosababisha mchezo huo kuwa na ushindani mkubwa.Stone Town ambayo maskani yake yapo maeneo ya mjini waliweza kuutumia vyema uwanja huo wa nyumbani na kuwachezesha mchakamchaka wanajeshi hao bila ya kujali na kuwaongoza katika robo zote za mchezo huo.Akizungumza katika ufunguzi wa michuano hiyo, Fatma Karume aliwataka wachezaji hao kudumisha umoja na mshikamano kupitia michezo ili kujenga taifa lililopo katika hali ya usalama na kuwa na maendeleo bora.Alisema kuwa michezo imekuwa kiunganishi kikubwa baina ya nchi na nchi na hata klabu na klabu jambo ambalo likifuatwa malengo yake, taifa litakuwa katika hali ya salama. Michuano hiyo ambayo inashirikisha timu za Unguja pekee itakuwa ikiendelea kuchezwa katika uwanja wa Maisara mjini Unguja.  <topic>: michezo 